<classify> Wakati baadhi ya timu zikiwa bize na michuano ya kimataifa, pazia la Ligi Kuu Soka Tanzania Bara msimu wa 201920 linafunguliwa leo, ambapo timu kumi zitaumiza nyasi katika viwanja tofauti. Timu zinazowakilisha nchi katika michezo ya kimataifa zilizobaki ni Yanga, ambao wanacheza leo nchini Botswana na Township Rollers, Azam ambao watakuwa Chamazi kuwakaribisha Wahabeshi kutoka Ethiopia pamoja na Simba ambao kesho watakuwa Uwanja wa Taifa kuwakaribisha UD Songo kutoka Msumbiji. KMC tayari wameaga mashindano baada ya kutupwa nje kwa wastani wa magoli 2-1 dhidi ya AS Kigali ya Rwanda. Timu ambazo zitakuwa dimbani leo kufungua rasmi pazia la ligi ni pamoja na Namungo watakuwa nyumbani kuwakaribisha Ndanda FC katika Uwanja wa Majaliwa, Mbao wanawaalika Alliance katika Uwanja wa CCM Kirumba Mwanza huku timu zote zikitoka katika jiji hilo. Mbeya City wana Komakumwanya watakuwa nyumbani kuwakaribisha Wajelajela Tanzania Prisons, Uwanja wa Sokoine jijini Mbeya, Polisi Tanzania watawavimbia Coastal Union kutoka Tanga, mchezo utakaofanyika katika Uwanja wa Ushirika mjini Moshi mkoani Kilimanjaro. Biashara United wapo nyumbani kupepetana na Walima Miwa Kagera Sugar katika Uwanja wa Karume, mjini Musoma.  <topic>: michezo 